《三姝媚》
清代·朱祖谋

江城寒食后。倚深尊难浇，酽愁如酒。梦迹楼台，半柳憔花悴，暗如春绣。

坐暝层帘，重步影、红香三嗅。金缕休催，摘索空枝，玉纤冰透。

天上瑶华别久。料抱得秦筝，艳阳弹瘦。泪雨罗窗，有镜鸾亲见，病云眉岫。

讳说春寒，斟酌到、凭高双袖。断送梨花空苑，东风认否。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。